               EUROPSKA KOMISIJA
            Bruxelles, 15.10.2021.
            COM(2021) 635 final
            2021/0329(NLE)

            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda i Protokola 37. uz Sporazum o EGP-u koji sadržava popis predviđen člankom 101. (Svemirski program Unije)
            (Tekst značajan za EGP)

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje treba zauzeti u ime Unije u okviru Zajedničkog odbora EGP-a u vezi s predviđenim donošenjem odluke Zajedničkog odbora EGP-a u vezi s izmjenom Protokola 31. (o suradnji u posebnim područjima izvan četiriju sloboda) i Protokola 37. (koji sadržava popis predviđen člankom 101.) uz Sporazum o EGP-u.

               2.Kontekst prijedloga

               2.1.Sporazum o EGP-u

               Sporazumom o Europskom gospodarskom prostoru („Sporazum o EGP-u”) jamče se jednaka prava i obveze na unutarnjem tržištu za građane i gospodarske subjekte u EGP-u. Njime se predviđa uvođenje zakonodavstva EU-a kojim su obuhvaćene četiri slobode u 30 država EGP-a, koje čine države članice EU-a, Norveška, Island i Lihtenštajn. Osim toga, Sporazum o EGP-u obuhvaća suradnju u drugim važnim područjima kao što su istraživanje i razvoj, obrazovanje, socijalna politika, okoliš, zaštita potrošača, turizam i kultura, zajednički poznatima kao „neizravne i horizontalne” politike. Sporazum je stupio na snagu 1. siječnja 1994. Europska unija zajedno sa svojim državama članicama stranka je Sporazuma.

               2.2.Zajednički odbor EGP-a

               Zajednički odbor EGP-a nadležan je za upravljanje Sporazumom o EGP-u. To je forum za razmjenu mišljenja povezanih s funkcioniranjem Sporazuma o EGP-u. Odluke donosi konsenzusom.  U skladu s Ugovorom iz Lisabona Europska služba za vanjsko djelovanje odgovorna je za koordinaciju pitanja EGP-a na strani EU-a.

               2.3.Predviđeni akt Zajedničkog odbora EGP-a

               Zajednički odbor EGP-a treba donijeti odluku Zajedničkog odbora EGP-a („predviđeni akt”) o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda.

               Svrha je predviđenog akta proširiti suradnju ugovornih stranaka Sporazuma o EGP-u kako bi se uključilo sudjelovanje država EFTA-e koje su članice EGP-a u svemirskom programu Unije. Uredba (EU) 2021/696
                  1
                stoga se uključuje u Sporazum o EGP-u.

                  Budući da Lihtenštajn nije izrazio interes za sudjelovanje u svemirskom programu Unije, nacrt odluke Zajedničkog odbora EGP-a odnosi se samo na Norvešku i Island.

               U skladu s proračunskom politikom EU-a u aktivnostima EU-a može se sudjelovati tek kad je plaćen odgovarajući financijski doprinos. Međutim, plaćanje se izvršava nakon što se donese ovaj nacrt odluke Vijeća te nakon što se državama EFTA-e koje su članice EGP-a dostavi poziv EU-a za sredstva koji raspisuje Europska komisija.

               Stoga, kako bi se premostilo razdoblje od 1. siječnja 2021. do primanja odgovarajućeg plaćanja, nacrt odluke Zajedničkog odbora EGP-a ujedno se primjenjuje retroaktivno od 1. siječnja 2021. Retroaktivnost ne utječe na prava i obveze predmetnih osoba te je u skladu s načelom opravdanih očekivanja.

               Predviđeni akt postat će obvezujući za stranke u skladu s člancima 103. i 104. Sporazuma o EGP-u.

               3.Stajalište koje treba zauzeti u ime Unije

               Komisija Vijeću na donošenje podnosi nacrt odluke Zajedničkog odbora EGP-a koji predstavlja stajalište Unije. Komisija će ga što prije iznijeti u Zajedničkom odboru EGP-a.

               Sadržaj i priroda nacrta priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94
                  2
               . Stoga Vijeće utvrđuje stajalište Unije.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena na ovaj predmet

               Zajednički odbor EGP-a tijelo je osnovano na temelju Sporazuma o EGP-u. Akt koji Zajednički odbor EGP-a treba donijeti akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člancima 103. i 104. Sporazuma o EGP-u.

               Predviđenim aktom ne dopunjuje se niti mijenja institucionalni okvir sporazuma. Stoga je postupovna pravna osnova za predloženu odluku članak 218. stavak 9. UFEU-a u vezi s člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Materijalna pravna osnova predložene odluke odgovara materijalnoj pravnoj osnovi pravnog akta koji se njome uključuje u Sporazum o EGP-u. Svemirski program Unije temelji se na članku 189. stavku 2. UFEU-a. Stoga bi materijalna pravna osnova za predloženu odluku trebao biti i članak 189. stavak 2. UFEU-a.

               4.3.Zaključak

               Pravna osnova za predloženu odluku trebali bi biti članak 189. stavak 2. UFEU-a u vezi s člankom 218. stavkom 9. UFEU-a i člankom 1. stavkom 3. Uredbe Vijeća br. 2894/94 o rješenjima za provedbu Sporazuma o Europskom gospodarskom prostoru.

               5.Utjecaj na proračun

                  Norveška i Island financijski doprinose proračunu Unije. Točan iznos utvrdit će se u skladu s odredbama Sporazuma o EGP-u čim se donese ovaj nacrt odluke Vijeća.

               6.Objava predviđenog akta

               Budući da će se aktom Zajedničkog odbora EGP-a izmijeniti Protokol 31. uz Sporazum o EGP-u o suradnji u posebnim područjima izvan četiriju sloboda, primjereno ga je nakon donošenja objaviti u Službenom listu Europske unije.

               2021/0329 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda i Protokola 37. uz Sporazum o EGP-u koji sadržava popis predviđen člankom 101.

                  (Svemirski program Unije)

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 189. stavak 2., u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  4
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  5
                („Sporazum o EGP-u”) stupio je na snagu 1. siječnja 1994.

               (2)Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31. uz Sporazum o EGP-u, koji sadržava odredbe o suradnji u posebnim područjima izvan četiriju sloboda, i Protokol 37. uz Sporazum o EGP-u, koji sadržava popis predviđen člankom 101.

               (3)Uredba (EU) 2021/696 Europskog parlamenta i Vijeća
                  6
                treba se uključiti u Sporazum o EGP-u. Ova se izmjena odnosi samo na Norvešku i Island.

               (4)Protokol 31. (o suradnji u posebnim područjima izvan četiriju sloboda) uz Sporazum o EGP-u i Protokol 37. (koji sadržava popis predviđen člankom 101.) uz Sporazum o EGP-u trebalo bi stoga na odgovarajući način izmijeniti.

               (5)Stajalište Unije u Zajedničkom odboru EGP-a trebalo bi se stoga temeljiti na nacrtu odluke Zajedničkog odbora EGP-a utvrđenom u Prilogu ovoj Odluci,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u okviru Zajedničkog odbora EGP-a o predloženoj izmjeni Protokola 31. (o suradnji u posebnim područjima izvan četiriju sloboda) uz Sporazum o EGP-u i Protokola 37. (koji sadržava popis predviđen člankom 101.) uz Sporazum o EGP-u temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).

                     (2)

                        Uredba Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (SL L 305, 30.11.1994., str. 6.–8.).

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (4)

                        SL L 305, 30.11.1994., str. 6.

                     (5)

                        SL L 1, 3.1.1994., str. 3.

                     (6)

                        Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).

    ---documentbreak---

               EUROPSKA KOMISIJA
            Bruxelles, 15.10.2021.
            COM(2021) 635 final

            PRILOG

            Prijedlogu ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. uz Sporazum o EGP-u o suradnji u posebnim područjima izvan četiriju sloboda i Protokola 37. uz Sporazum o EGP-u koji sadržava popis predviđen člankom 101. (Svemirski program Unije)

               PRILOG

               ODLUKA ZAJEDNIČKOG ODBORA EGP-a

               br. […]

               оd […]

               o izmjeni Protokola 31. (o suradnji u posebnim područjima izvan četiriju sloboda) i Protokola 37. (koji sadržava popis predviđen člankom 101.) uz Sporazum o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,

               budući da:

               (1)Primjereno je proširiti suradnju ugovornih stranaka Sporazuma o EGP-u kako bi se uključila Uredba (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU
                  1
               .

               (2)Primjereno je da sudjelovanje država EFTA-e u aktivnostima iz Uredbe (EU) 2021/696 počne 1. siječnja 2021., neovisno o tome kada je ova Odluka donesena ili o tome je li se o ispunjenju ustavnih zahtjeva za ovu Odluku, ako postoje, obavijestilo nakon 10. srpnja 2021.

               (3)Subjekti s poslovnim nastanom u državama EFTA-e trebali bi imati pravo sudjelovati u aktivnostima započetima prije stupanja na snagu ove Odluke. Troškovi takvih aktivnosti čija provedba započne nakon 1. siječnja 2021. mogu se smatrati prihvatljivima pod istim uvjetima koji se primjenjuju na troškove subjekata s poslovnim nastanom u državama članicama EU-a pod uvjetom da ova Odluka stupi na snagu prije završetka predmetnog djelovanja.

               (4)Uvjeti za sudjelovanje država EFTA-e i njihovih institucija, poduzeća, organizacija i državljana u programima Europske unije utvrđeni su u Sporazumu o EGP-u, a posebno njegovu članku 81.

               (5)Ugovorne stranke potvrđuju postojeću formalnu suradnju u raznim svemirskim programima EU-a. One žele nadograditi to snažno partnerstvo i proširiti suradnju na sve relevantne komponente novog svemirskog programa.

               (6)U pogledu sudjelovanja Norveške trebalo bi uzeti u obzir i Sporazum o suradnji u području satelitske navigacije između Europske unije i njezinih država članica i Norveške
                  2
               .

               (7)Protokole 31. i 37. uz Sporazum o EGP-u trebalo bi stoga na odgovarajući način izmijeniti kako bi se omogućila provedba te proširene suradnje od 1. siječnja 2021.,

               DONIO JE OVU ODLUKU:

               Članak 1.

               Iza stavka 8.d u članku 1. Protokola 31. uz Sporazum o EGP-u umeće se sljedeće:

               „8.e(a)Države EFTA-e od 1. siječnja 2021. sudjeluju u aktivnostima koje mogu proizaći iz sljedećeg akta Unije i u Agenciji Europske unije za svemirski program (dalje u tekstu „Agencija”), uz iznimku aktivnosti GOVSATCOM-a i SST-a SSA-a, kako je utvrđeno sljedećim aktom Unije:

               —32021 R 0696: Uredbom (EU) 2021/696 Europskog parlamenta i Vijeća od 28. travnja 2021. o uspostavi Svemirskog programa Unije i osnivanju Agencije Europske unije za svemirski program te o stavljanju izvan snage uredaba (EU) br. 912/2010, (EU) br. 1285/2013 i (EU) br. 377/2014 i Odluke br. 541/2014/EU (SL L 170, 12.5.2021., str. 69.).

               (b)Države EFTA-e daju financijski doprinos aktivnostima iz točke (a) u skladu s člankom 82. stavkom 1. točkom (a) Sporazuma i Protokolom 32. uz Sporazum.

               (c)Financijski doprinos iz točke (b) pokriva i trošak uključivanja država EFTA-e u misiju EGNOS-a i proširenje pokrivenosti uslugama EGNOS-a na državna područja država EFTA-e koje sudjeluju u aktivnostima. Proširenje pokrivenosti ovisi o tehničkoj izvedivosti i ne odgađa proširenje geografske pokrivenosti sustava EGNOS na državna područja država članica EU-a geografski smještena u Europi.

               (d)Troškovi aktivnosti čija provedba započne nakon 1. siječnja 2021. mogu se smatrati prihvatljivima od početka djelovanja utvrđenog u predmetnom sporazumu o bespovratnim sredstvima ili odluci o bespovratnim sredstvima, u skladu s uvjetima koji su u njima utvrđeni, pod uvjetom da Odluka Zajedničkog odbora EGP-a br. XX/2021 od xx 2021. [ova Odluka] stupi na snagu prije završetka djelovanja.

               (e)Države EFTA-e koje ispunjavaju uvjete u potpunosti i bez prava glasa sudjeluju u Upravnom odboru Agencije.

               (f)Države EFTA-e koje ispunjavaju uvjete sudjeluju, bez prava glasa, u Odboru za sigurnosnu akreditaciju Agencije u pogledu relevantnih dijelova programa te su ograničene u skladu s politikom nužnosti pristupa uspostavljenom programom.

               (g)Agencija ima pravnu osobnost. U svim ugovornim strankama ona ima najširu pravnu sposobnost koja se pravnim osobama priznaje u skladu s njihovim pravom.

               (h)Države EFTA-e Agenciji i njezinu osoblju dodjeljuju povlastice i imunitete istovrijedne onima koje sadržava Protokol o povlasticama i imunitetima Europske unije.

               (i)Odstupajući od članka 12. stavka 2. točke (a) i članka 82. stavka 3. točke (a) Uvjeta zaposlenja ostalih službenika Europske unije, izvršni direktor Agencije može na osnovi ugovora zaposliti državljane država EFTA-e koji imaju sva prava kao državljani.

               (j)Odstupajući od odredaba članka 12. stavka 2. točke (e), članka 82. stavka 3. točke (e) i članka 85. stavka 3. Uvjeta zaposlenja ostalih službenika Europske unije, Agencija smatra jezike iz članka 129. stavka 1. Sporazuma o EGP-u jezicima Unije iz članka 55. stavka 1. Ugovora o Europskoj uniji kad je riječ o njezinu osoblju.

               (k)Na temelju članka 79. stavka 3. Sporazuma, na ovaj se stavak, osim poglavlja 3. odjeljka 1. i 2., primjenjuje dio VII. Sporazuma (Institucionalne odredbe).

               (l)Za potrebe primjene ove Uredbe Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije primjenjuje se i na sve dokumente Agencije koji se odnose na države EFTA-e.

               (m)Države EFTA-e koje ispunjavaju uvjete u potpunosti i bez prava glasa sudjeluju u odborima Unije koji pomažu Europskoj komisiji u razvoju i provedbi komponenata Galileo, EGNOS i Copernicus te potkomponenata SWE SSA-a i NEO SSA-a aktivnosti iz točke (a) i upravljanju njima.

               Sudjelovanje u sastavu za sigurnost tih odbora ograničeno je u skladu s politikom nužnosti pristupa utvrđenom programom.

               (n)Lihtenštajn se izuzima iz sudjelovanja i financijskog doprinosa tom programu.

               (o)Island sudjeluje i financijski doprinosi sljedećim aktivnostima programa: EGNOS, Copernicus te potkomponente SWE i NEO SSA-a.”.

               Članak 2.

               Protokol 37. uz Sporazum o EGP-u mijenja se kako slijedi:

               1.briše se tekst točaka 36. i 37.;

               2.umeću se sljedeće točke:

               „43.Odbor za sigurnosnu akreditaciju Agencije Europske unije za svemirski program (Uredba (EU) 2021/696 Europskog parlamenta i Vijeća).

               44.Upravni odbor Agencije Europske unije za svemirski program (Uredba (EU) 2021/696 Europskog parlamenta i Vijeća).”.

               Članak 3.

               Ova Odluka stupa na snagu dan nakon zadnje obavijesti u skladu s člankom 103. stavkom 1. Sporazuma o EGP-u
                  3*.

               Primjenjuje se od 1. siječnja 2021.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […]

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                  […]

                     (1)

                        SL L 170, 12.5.2021., str. 69.

                     (2)

                        SL L 283, 29.10.2010., str. 12.

                     (3)
                  *
                        [Ustavni zahtjevi nisu navedeni.] [Ustavni su zahtjevi navedeni.]


               EUROPSKA KOMISIJA
            Bruxelles, 8.11.2021.
            COM(2021) 683 final
            2021/0356(BUD)

            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/004 ES / Aragón automotive

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji za radnike koji su proglašeni viškom (EGF) utvrđena su Uredbom (EU) br. 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (FGF) i stavljanju izvan snage Uredbe (EU) br. 1309/2013
                  1
                (u daljnjem tekstu Uredba o EGF-u).

               2.Španjolska je 26. srpnja 2021. podnijela zahtjev EGF/2021/004 ES/Aragón automotive za financijski doprinos iz EGF-a nakon što su radnici proglašeni viškom u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u Aragonu (ES24), regiji razine NUTS 2 u Španjolskoj.

               3.Komisija je nakon ocjenjivanja tog zahtjeva, u skladu sa svim primjenjivim odredbama Uredbe o EGF-u, zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2021/004 ES/Aragón automotive

                        Država članica

                        Španjolska

                        Predmetna regija/regije (razina NUTS 2
                           2
                        )

                        Aragon (ES24)

                        Datum podnošenja zahtjeva

                        26. srpnja 2021.

                        Datum potvrde primitka zahtjeva

                        4. kolovoza 2021.

                        Datum podnošenja zahtjeva za dodatne informacije

                        9. kolovoza 2021.

                        Rok za dostavu dodatnih informacija

                        30. kolovoza 2021.

                        Rok za dovršetak ocjenjivanja

                        10. studenoga 2021.

                        Intervencijski kriterij

                        Članak 4. stavak 2. točka (b) Uredbe o EGF-u

                        Broj obuhvaćenih poduzeća

                        50

                        Sektor/sektori ekonomske djelatnosti

                        (odjeljak NACE-a Rev. 2)
                           3

                        Odjeljak 29 (Proizvodnja motornih vozila, prikolica i poluprikolica)

                        Referentno razdoblje (šest mjeseci):

                        1. studenoga 2020.–1. svibnja 2021.

                        Broj otpuštanja tijekom referentnog razdoblja a)

                        592

                        Broj otpuštanja prije ili nakon referentnog razdoblja (b)

                        460

                        Ukupan broj otpuštanja (a + b)

                        1 052

                        Ukupan broj prihvatljivih korisnika

                        1 052

                        Ukupan broj ciljanih korisnika

                        320

                        Proračun za usluge prilagođene potrebama (EUR)

                        1 600 280

                        Proračun za provedbu EGF-a
                           4
                         (EUR)

                        0 052 500

                        Ukupni proračun (EUR)

                        1 652 780

                        Doprinos iz EGF-a (85 %) (EUR)

                        1 404 863

               OCJENJIVANJE ZAHTJEVA

               Postupak

               4.Španjolska je 26. srpnja 2021.
                  5
                podnijela zahtjev EGF/2021/004 ES/Aragón automotive u roku od 12 tjedana od datuma ispunjenja intervencijskih kriterija utvrđenih u članku 4. Uredbe o EGF-u. Komisija je 4. kolovoza 2021. potvrdila primitak zahtjeva i 9. kolovoza 2021. od Španjolske zatražila dodatne informacije. Te dodatne informacije dostavljene su u roku od 15 radnih dana od datuma podnošenja zahtjeva za dodatne informacije. Rok od 50 radnih dana od primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 10. studenoga 2021.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 592 radnika koji su proglašeni viškom i koji su prestali obavljati svoju djelatnost u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u Aragonu (ES24), regiji razine NUTS 2.

                        Poduzeća i broj otpuštanja u referentnom razdoblju

                        Adieconti S.L.

                        11

                        Lear Corporation Asientos S.L.

                        26

                        Adient Automotive S.L.

                        4

                        Lecitrailer Post Venta Zaragoza S.L.

                        1

                        Adient Seating Spain S.L.

                        7

                        Lecitrailer S.A.

                        1

                        Af Aftermarket Iberica S.L.

                        1

                        Magna Automotive Spain S.A.U.

                        2

                        Android Industries Zaragoza S.L.

                        13

                        Mahle Behr Spain S.A.

                        1

                        Arcelormital Tailored Blanks Zaragoza S.L.

                        1

                        Majorel Sp Solutions S.A.U

                        2

                        Carrocerías Moncayo S.L.

                        1

                        Mann-Hummel Iberica S.A.

                        63

                        Carrocerías Vicam S.L.

                        1

                        Modulos Ribera Alta S.L.U.

                        1

                        Carrocerías Vicente Salomon Sanz S.L.

                        2

                        Opel España S.L.U.

                        181

                        Casting Ros S.A.

                        1

                        Proma Hispania S.A.Ad

                        5

                        Celulosa Fabril S.A.

                        1

                        Remolques Jalon S.L.

                        1

                        Cooper Estándar Automotive España Slu

                        11

                        Rhenus Automotive Systems Zaragoza

                        2

                        Copo Aragón S.L.U.

                        1

                        Rigual S.A.

                        2

                        Copo Zaragoza S.A.

                        11

                        Ronal Iberica S.A. Unipersonal

                        4

                        Dana Automoción S.A.

                        11

                        Schmitz Cargobull Iberica S.A.

                        1

                        Faurecia Automotive España S.A.

                        1

                        Seguridad De Servicio Movil S.L.

                        18

                        Faurecia Sistemas de Escape

                        2

                        Talleres Emilio Montañes S.A.

                        1

                        Flexngate Aragón S.L.

                        3

                        Ti Group Automotive Systems S.A.

                        61

                        Gestamp Aragón S.A.

                        4

                        Traf Automotions S.L.

                        2

                        Gestamp Manufacturing Autochasis S.L.

                        2

                        Tristone Flowtech Spain S.A.

                        1

                        Icer Brakes S.A.

                        2

                        Union Tecnológica del Automóvil S.L.

                        3

                        Ilunion Servicios Industriales Aragón S.L.

                        11

                        Valeo Térmico S.A.

                        75

                        Ilunion Servicios Industriales S.L.

                        1

                        Zanini Epila S.L.

                        11

                        Insonorizantes Pelzer S.A.

                        7

                        ZF-Aftermarket Ibérica SL.

                        1

                        Kdk-Dongkook Automotive Spain S.A.

                        15

                        Zfoam España SL

                        1

                        Ukupni broj poduzeća: 50

                        Ukupni broj otpuštanja:

                        592

                        Ukupni broj samozaposlenih osoba koje su prestale obavljati svoju djelatnost:

                        0

                        Ukupni broj prihvatljivih radnika i samozaposlenih osoba:

                        592

               Intervencijski kriteriji

               6.Španjolska je podnijela zahtjev na temelju intervencijskih kriterija iz članka 4. stavka 2. točke (b) Uredbe o EGF-u kojima se propisuje prestanak obavljanja djelatnosti najmanje 200 radnika koji su proglašeni viškom u referentnom razdoblju od šest mjeseci u poduzećima koja djeluju u istom gospodarskom sektoru definiranom u odjeljku NACE-a Rev. 2 i smještena su u jednoj regiji ili dvije susjedne regije razine NUTS 2 u državi članici. Viškom su proglašena 592 radnika u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u Aragonu (ES24), regiji razine NUTS 2.

               7.Referentno razdoblje od šest mjeseci za taj zahtjev trajalo je od 1. studenoga 2020. do 1. svibnja 2021.

               Izračun broja otpuštanja i prestanaka obavljanja djelatnosti

               8.Prestanak obavljanja djelatnosti radnika koji su proglašeni viškom tijekom referentnog razdoblja izračunano je od datuma stvarnog otkazivanja ugovora o radu ili njegova isteka.

               Prihvatljivi korisnici

               9.Uz već navedene radnike prihvatljivi su korisnici i 460 radnika koji su proglašeni viškom i koji su prestali obavljati svoju djelatnost prije ili nakon referentnog razdoblja od šest mjeseci. Svi ti radnici prestali su obavljati svoju djelatnost u razdoblju od šest mjeseci prije početka referentnog razdoblja 1. studenoga 2020. i/ili između završetka referentnog razdoblja i dana prije donošenja ovog prijedloga. Može se utvrditi jasna uzročno-posljedična veza s događajem koji je uzrokovao prestanak djelatnosti radnika koji su proglašeni viškom tijekom referentnog razdoblja.

               10.Ukupni broj prihvatljivih korisnika stoga iznosi 1 052.

               Opis događaja koji su doveli do otpuštanja i prestanka obavljanja djelatnosti

               11.Događaji koji su doveli do tog otpuštanja posljedice su pandemije bolesti COVID-19 na španjolski automobilski sektor i manjak poluvodiča.

               12.Stroge mjere ograničavanja kretanja provedene u Španjolskoj u drugom tromjesečju 2020. dovele su do ograničavanja ekonomskih djelatnosti i usluga koje se ne smatraju ključnima, uzrokujući privremeno obustavljanje komercijalnih aktivnosti prodavača automobila i proizvodnje automobila.

               13.Prema podacima Confemetala
                  6
                i Anfaca
                  7
               , pandemija je znatno utjecala na djelatnost i promet poduzeća koja posluju u automobilskom sektoru u Španjolskoj, što je 2020. dovelo do smanjenja prodaje (32,3 %)
                  8
               , proizvodnje (18,9 %) i prometa (11,3 %) u odnosu na 2019. i negativnih posljedica na zaposlenost i likvidnost poduzeća (neispunjavanje obveza plaćanja, pristup kreditima itd.)
                  9
               .

               14.Proizvodnja svih vrsta vozila smanjila se 2020.

                        2019.

                        2020.

                        Promjena 2020./2019.
                           (%)

                        Putnički i terenski automobili

                        2 248 291

                        1 800 664

                        -19,9

                        Laka gospodarska vozila

                        524 504

                        430 616

                        -17,9

                        Industrijska vozila

                        49 837

                        36 905

                        -26,9

               Izvor: Anfac
                  10

               15.U razdoblju od siječnja do lipnja 2021. proizvodnja vozila u Španjolskoj (1,2 milijuna jedinica) i dalje je bila niža za 21,6 % u odnosu na proizvodnju u istom razdoblju 2019. Proizvodnja u lipnju 2021. (172 696 jedinica) bila je niža za 33,8 % u odnosu na lipanj 2019. i za 18,1 % u odnosu na lipanj 2020.
                  11

               16.Prema Anfacu, nedostatak poluvodiča u cijelom svijetu dodatno opterećuje sektor automobila uzrokujući znatno smanjenje proizvodnje automobila. Početkom 2021. predviđao se gubitak od 60 milijardi EUR u automobilskom sektoru uslijed krize povezane s manjkom čipova. On je porastao na preko 90 milijardi EUR
                  12
               . Taj se problem u sektoru očekuje i u prvoj polovini 2022.
                  13

               17.Ograničavanje kretanja i manjak poluvodiča prekinuli su ili usporili proizvodnju automobila u Španjolskoj
                  14
               , zbog čega su proizvođači automobila počeli primjenjivati programe skraćenog radnog vremena ili privremeno zatvarati poduzeća, što je dovelo do gubitka radnih mjesta
                  15
               .

               Primjena Okvira EU-a za kvalitetu predviđanja promjena i restrukturiranja

               18.Španjolska je u svojem zahtjevu opisala kako su uzete u obzir preporuke utvrđene u Okviru EU-a za kvalitetu predviđanja promjena i restrukturiranja. Španjolska tijela potvrdila su da su provedene aktivnosti za bolje predviđanje postupaka restrukturiranja i upravljanje njima i poduzete mjere.

               19.Španjolska ističe da javna tijela prate postupke restrukturiranja i upravljaju zahtjevima za kolektivna otpuštanja iako nisu ovlaštena za njihovo odobravanje/odbijanje. Međutim, ta tijela mogu uspostaviti programe za promicanje otvaranja radnih mjesta u partnerstvu s lokalnim ili javno-privatnim tijelima (agencijama za preraspoređivanje).

               20.Prije otpuštanja i u skladu s nacionalnim zakonodavstvom socijalni partneri, poduzeća i predstavnici radnika sudjeluju u pregovaračkim procesima s ciljem postizanja dogovora o otpuštanjima i programima za pronalaženje novog radnog mjesta, što je pravna obveza poduzeća koje istodobno otpušta 50 ili više radnika. U okviru programa za pronalaženje novog radnog mjesta radnicima se pruža pomoć pri traženju posla, profesionalna orijentacija i osposobljavanje. Ti programi traju šest mjeseci. Aragonska javna služba za zapošljavanje (INAEM) pruža usluge preraspoređivanja radnika koji su proglašeni viškom i koji nemaju pravo na programe za pronalaženje novog radnog mjesta.

               21.U okviru regionalne strategije zapošljavanja INAEM provodi niz programa osposobljavanja, kao što su Detecta
                  16
                (osposobljavanje u kombinaciji s radom), osposobljavanje za osobe u aktivnoj službi
                  17
               , osposobljavanje koje pruža centar CTA
                  18
                (CTA je centar naprednih tehnologija unutar INAEM-a koji nudi osposobljavanje povezano s informacijskim i komunikacijskim te audiovizualnim tehnologijama).

               22.Kad je riječ o već poduzetim aktivnostima za pomoć radnicima koji su proglašeni viškom, Španjolska je obavijestila da je INAEM radnicima omogućio pristup svojim općim uslugama (potpora pri traženju posla, profesionalno savjetovanje i osposobljavanje – uglavnom povezano s dobivanjem svjedodžbi o stručnoj kvalifikaciji).

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               23.U Aragonu automobilski sektor čini 2,42 % neto zapošljavanja i oko 6 % regionalnog BDP-a
                  19
               .

               24.Prema podacima Instituta za statistiku Aragona (IAEST), od veljače 2021. do lipnja broj prijavljenih tražitelja zaposlenja u Aragonu smanjio se za 11 %, s 85 158 na 75 578
                  20
               . Međutim, zabilježena nezaposlenost i dalje je 26 % viša nego prije pandemije (60 000 tražitelja zaposlenja u lipnju 2019.)
                  21
               .

               25.Regionalna stopa nezaposlenosti u lipnju 2021. iznosila je 10,7 %
                  22
               , što je gotovo 3,6 postotnih bodova više od prosjeka EU-a (7,1 %)
                  23
               .

               26.Žene čine 60 % svih tražitelja zaposlenja u Aragonu (postotak raste na 65 % ako se uzima u obzir samo skupina dugotrajno nezaposlenih osoba). Osim toga, 52 % prijavljenih tražitelja zaposlenja dugotrajno je nezaposleno (> 12 mjeseci), od kojih je 49 % starije od 50 godina
                  24
               .

               27.S obzirom na to da 40 % ciljanih korisnika pripada dobnoj skupini od 54+ godine i da su trećina otpuštenih radnika žene, otpuštanja će imati poseban učinak na te dvije kategorije radnika koji su već u nepovoljnom položaju na regionalnom tržištu rada. Regionalna tijela tvrde da će otpuštenim radnicima biti potrebna dodatna i ciljana potpora kako bi se povećala njihova mogućnost pronalaska novog posla.

               Ciljani korisnici i predložene mjere

               Ciljani korisnici

               28.Predviđa se da će u mjerama sudjelovati 320 radnika koji su proglašeni viškom. Podjela tih radnika prema rodu, dobnoj skupini i razini obrazovanja navedena je u nastavku:

                        Kategorija

                        Broj
                           očekivanih korisnika

                        Rod:

                        muškarci:

                        211

                        (65,9 %)

                        žene:

                        109

                        (34,1 %)

                        nebinarne osobe:

                        0

                        (0,00 %)

                        Dobna skupina:

                        mlađi od 30 godina:

                        31

                        (9,7 %)

                        30–54 godine:

                        162

                        (50,6 %)

                        stariji od 54 godine:

                        127

                        (39,7 %)

                        Razina obrazovanja:

                        niže sekundarno obrazovanje ili niže
                           25

                        111

                        (34,7 %)

                        više sekundarno
                           26
                         ili visokoškolsko obrazovanje
                           27

                        151

                        (47,2 %)

                        tercijarno obrazovanje
                           28

                        58

                        (18,1 %)

               Predložene mjere

               29.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –opće informacije i sastanci dobrodošlice: informativni sastanci prva su mjera koja će se ponuditi svim ciljanim korisnicima i uključuje opće informacije o dostupnom savjetovanju, programima osposobljavanja i poticajima. Pojedinačni informativni sastanci uključuju profiliranje sudionika i imenovanje savjetnika koji će ga pratiti tijekom postupka ponovnog zapošljavanja;

               –profesionalna orijentacija pružat će se putem zajedničkih i pojedinačnih sastanaka. Radnicima zainteresiranima za samozapošljavanje osigurat će se poduke i osposobljavanje, što bi moglo obuhvaćati planiranje, provođenje studija izvedivosti, pripremu poslovnih planova, pomoć u utvrđivanju mogućnosti financiranja itd.;

               –intenzivna pomoć pri traženju posla: tijekom dvotjednih sastanaka radnici će dobiti informacije o tehnikama traženja posla i postupcima zapošljavanja. Ta mjera uključuje i aktivno traženje lokalnih i regionalnih mogućnosti zapošljavanja te usklađivanje s potrebama tržišta rada;

               –osposobljavanje: to će uključivati (1.) horizontalno osposobljavanje, kao što su meke i digitalne vještine; (2.) strukovno osposobljavanje za prekvalifikaciju za one koji odluče preusmjeriti svoju karijeru izvan automobilskog sektora, kao što su logistika, zavarivanje, alati industrije 4.0 u proizvodnim okruženjima (osnovni elementi, problemi i postupak provedbe automatski upravljanih vozila (AGV), proširena stvarnost i virtualna stvarnost (AR/VR) i kobotovi
                  29
                u proizvodnji) ili Lean Six Sigma (upravljanje projektom); (3.) strukovno osposobljavanje za unaprjeđivanje vještina kako bi se zadovoljile tražene vještine u automobilskom sektoru, kao što su sprečavanje rizika u radu s baterijama za hibridna električna vozila (HEV)
                  30
               , automatizacija kibersigurnosti i otkrivanje prijetnji, unutarnji revizor za kvalitetu automobila ili osnovni alati AIAG-a
                  31
                koji su potrebni za provedbu sustava upravljanja kvalitetom za automobilsku industriju i koji uključuju napredno planiranje kvalitete proizvoda i plan kontrole (APQP), proces odobravanja proizvodnih dijelova (PPAP), analiza načina kvarova i njihovih posljedica (FMEA), statistička kontrola procesa (SPC) i analiza mjernog sustava (MSA) itd.;

               –poticaji: (1.) poticaj za sudjelovanje: radnici koji dovrše sve mjere uključene u njihov dogovoreni program ponovnog zapošljavanja dobit će paušalni iznos od 500 EUR (700 EUR za sudionike koji imaju obvezu skrbi); (2.) poticaj pronalaženje novog radnog mjesta: korisnici koji se ponovno zaposle s ugovorom u trajanju od najmanje tri mjeseca dobit će paušalni iznos od 300 EUR. Svrha je poticaja poduprijeti brzo ponovno zapošljavanje i potaknuti ostanak starijih radnika na tržištu rada; (3.) doprinos za troškove putovanja na posao: korisnici mogu dobiti naknadu troškova javnog prijevoza ili 0,19 EUR/km ako na posao putuju osobnim automobilom kako bi sudjelovali u mjerama.

               30.Planirano je da mjere budu u skladu sa španjolskom strategijom kružnog gospodarstva
                  32
               . Horizontalnim osposobljavanjem u području digitalnih vještina zajedno s nekim od planiranih osposobljavanja za unaprjeđivanje vještina/prekvalifikaciju ispunjava se zahtjev povezan sa širenjem vještina potrebnih u digitalnom industrijskom dobu i resursno učinkovitom gospodarstvu, u skladu s člankom 7. stavkom 2. Uredbe o EGF-u.

               31.Ovdje opisani predloženi usklađeni paket usluga prilagođenih potrebama sastoji se od aktivnih mjera tržišta rada u okviru prihvatljivih mjera utvrđenih u članku 7. Uredbe o EGF-u. Predložene usluge nisu zamjena za pasivne mjere socijalne zaštite.

               32.Španjolska je dostavila tražene informacije o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               Procjena proračuna

               33.Procijenjeni ukupni troškovi iznose 1 652 780 EUR, u što su uključeni rashodi za usluge prilagođene potrebama u iznosu od 1 600 280 EUR i rashodi za aktivnosti pripreme, upravljanja, informiranja i promidžbe te kontrole i izvješćivanja u iznosu od 52 500 EUR.

               34.Ukupni financijski doprinos zatražen iz EGF-a iznosi 1 404 863 EUR (85 % ukupnih troškova).

               35.Pretfinanciranje i sufinanciranje na nacionalnoj razini osigurava Aragonska javna služba za zapošljavanje (INAEM).

                        Mjere

                        Procijenjeni broj sudionika

                        Procijenjeni trošak po sudioniku
                        (u EUR)
                           33

                        Procijenjeni ukupni troškovi

                        (u EUR)
                           34

                        Usluge prilagođene potrebama (mjere na temelju članka 7. stavka 2. točke (a) Uredbe o EGF-u)

                        Opće informacije i sastanci dobrodošlice
                           (sensibilización y acogida)

                        320

                        374

                        119 680

                        Profesionalna orijentacija
                           (orientación profesional)

                        320

                        800

                        256 000

                        Intenzivna pomoć pri traženju posla
                           (intermediación laboral y búsqueda de empleo)

                        320

                        1 100

                        352 000

                        Osposobljavanje
                           (formación)

                        260

                        1 954

                        508 000

                        Međuzbroj (a):

                        Postotak paketa usluga prilagođenih potrebama

                        —

                        1 235 680

                        (77,22 %)

                        Naknade i poticaji (mjere na temelju članka 7. stavka 2. točke (b) Uredbe o EGF-u)

                        Poticaji
                           (incentivo a la participación, a la búsqueda de empleo, y contribución a los gastos de desplazamiento)

                        310

                        1 176
                           35

                        364 600

                        Međuzbroj (b):

                        Postotak paketa usluga prilagođenih potrebama:

                        —

                        364 600

                        (22,78 %)

                        Aktivnosti na temelju članka 7. stavka 5. Uredbe o EGF-u

                        1. Aktivnosti pripremi

                        —

                        6 000

                        2. Upravljanje

                        —

                        2 500

                        3. Informiranje i promidžba

                        —

                        2 000

                        4. Kontrola i izvješćivanje

                        —

                        42 000

                        Međuzbroj (c):

                        Postotak ukupnih troškova:

                        —

                        52 500

                        (3,18 %)

                        Ukupni troškovi (a + b + c):

                        —

                        1 652 780

                        Doprinos iz EGF-a (85 % ukupnih troškova)

                        —

                        1 404 863

               36.Troškovi mjera koje su u prethodnoj tablici utvrđene kao mjere na temelju članka 7. stavka 2. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Španjolska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               Razdoblje prihvatljivosti rashoda

               37.Španjolska će 15. listopada 2021. ciljanim korisnicima početi pružati usluge prilagođene potrebama. Rashodi za te mjere stoga će ispunjavati uvjete za financijski doprinos iz EGF-a od 15. listopada 2021. do 24 mjeseca nakon stupanja na snagu Odluke o financiranju.

               38.Španjolska od 1. listopada 2021. snosi administrativne rashode provedbe EGF-a. Rashodi za aktivnosti pripreme, upravljanja, informiranja i promidžbe te kontrole i izvješćivanja stoga ispunjavaju uvjete za financijski doprinos iz EGF-a od 1. listopada 2021. do 31 mjeseca nakon stupanja na snagu Odluke o financiranju.

               Komplementarnost s mjerama koje se financiraju iz nacionalnih fondova ili fondova Unije

               39.Španjolska je potvrdila da za navedene mjere za koje prima financijski doprinos iz EGF-a neće primati i financijski doprinos iz drugih financijskih instrumenata Europske unije.

               40.Usklađenim paketom usluga prilagođenih potrebama dopunjuju se djelovanja koje se financiraju iz drugih nacionalnih fondova ili fondova EU-a kao što su opće usluge za pronalaženje novog radnog mjesta koje nudi regionalna javna služba za zapošljavanje ili programi za pronalaženje novog radnog mjesta.

               Savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               41.Španjolska je navela da je koordinirani paket usluga prilagođenih potrebama sastavljen u dogovoru sa socijalnim partnerima (UGT
                  36
               , CCOO
                  37
               , CEPYME
                  38
                i CEOE
                  39
               ). O zahtjevu se raspravljalo na političkoj razini na sastancima o socijalnom dijalogu 3. prosinca 2020. i 16. srpnja 2021. Tehnički sastanak održan je 26. lipnja 2021. Socijalni partneri bit će uključeni i u provedbu paketa mjera, kao što su to činili u prethodnim predmetima EGF-a povezanima s Aragonom
                  40
               . INAEM je zatražio mišljenje Automobilskog klastera Aragona (CAAR) u pogledu traženih vještina i najprikladnijeg osposobljavanja kako bi se olakšalo ponovno zapošljavanje radnika koji su proglašeni viškom u automobilskom sektoru.

               Sustavi upravljanja i kontrole

               42.Zahtjev sadržava opis sustava upravljanja i kontrole u kojem se utvrđuju odgovornosti uključenih tijela. Španjolska je obavijestila Komisiju da će financijskim doprinosom upravljati i da će ga kontrolirati ista tijela koja upravljaju Europskim socijalnim fondom plus i kontroliraju ga. INAEM će imati ulogu posrednika za upravljačko tijelo.

               Obveze predmetne države članice

               43.Španjolska je dostavila sva potrebna jamstva:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –poduzeća koja provode otpuštanja i koja su nakon njih nastavila s poslovanjem ispunila su svoje pravne obveze te se u skladu s njima pobrinula za svoje radnike,

               –spriječit će se svako dvostruko financiranje,

               –financijski doprinos iz EGF-a bit će u skladu s postupovnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               44.EGF ne smije premašiti maksimalni godišnji iznos od 186 milijuna EUR (u cijenama iz 2018.), kako je utvrđeno člankom 8. Uredbe Vijeća (EU, Euratom) br. 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027.
                  41

               45.Nakon što je proučila zahtjev u odnosu na uvjete utvrđene člankom 13. stavcima 1. i 2. Uredbe o EGF-u te uzela u obzir broj ciljanih korisnika, predložene mjere i procijenjene troškove, Komisija predlaže da se radi osiguravanja financijskog doprinosa za zahtjev iz EGF-a odobri iznos od 1 404 863 EUR, što predstavlja 85 % ukupnih troškova predloženih mjera.

               46.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 9. Međuinstitucijskog sporazuma od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  42
               .

               Povezani akti

               47.Komisija će istodobno s podnošenjem ovog Prijedloga odluke o mobilizaciji EGF-a Europskom parlamentu i Vijeću podnijeti prijedlog za prijenos iznosa od 1 404 863 EUR u odgovarajuću proračunsku liniju.

               48.Istodobno s donošenjem ovog Prijedloga odluke o mobilizaciji EGF-a Komisija je donijela odluku o financijskom doprinosu koja predstavlja odluku o financiranju u smislu članka 110. Financijske uredbe
                  43
               . Ta odluka o financiranju stupit će na snagu na datum na koji Europski parlament i Vijeće obavijeste Komisiju o odobrenju prijenosa proračunskih sredstava.

               2021/0356 (BUD)

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/004 ES / Aragón automotive

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013
                  44
               , a posebno njezin članak 15. stavak 1.,

               uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  45
               , a posebno njegovu točku 9.,

               uzimajući u obzir prijedlog Europske komisije,

               budući da:

               (1)Cilj je Europskog fonda za prilagodbu globalizaciji za radnike koji su proglašeni viškom (EGF) iskazivanje solidarnosti i promicanje dostojanstvenog i održivog zaposlenja u Uniji pružanjem potpore radnicima koji su proglašeni viškom i samozaposlenim osobama koje su prestale obavljati svoju djelatnost u slučaju velikih restrukturiranja te pružanjem pomoći tim radnicima da se što je prije moguće ponovno uključe u dostojanstveno i održivo zaposlenje.

               (2)EGF ne smije premašiti maksimalni godišnji iznos od 186 milijuna EUR (u cijenama iz 2018.), kako je utvrđen člankom 8. Uredbe Vijeća (EU, Euratom) 2020/2093
                  46
               .

               (3)Španjolska je 26. srpnja 2021. podnijela zahtjev za mobilizaciju EGF-a zbog otpuštanja u gospodarskom sektoru razvrstanom u odjeljak 29 statističke klasifikacije ekonomskih djelatnosti u Europskoj zajednici („NACE”)
                  47
                Rev. 2 (Proizvodnja motornih vozila, prikolica i poluprikolica) u Aragonu (ES24), regiji razine 2 u skladu s nomenklaturom prostornih jedinica za statistiku („NUTS”)
                  48
                u Španjolskoj. Zahtjev je dopunjen dodatnim informacijama dostavljenima u skladu s člankom 8. stavkom 5. Uredbe (EU) 2021/691. Taj zahtjev ispunjava uvjete za financijski doprinos iz EGF-a utvrđene člankom 13. Uredbe (EU) 2021/691.

               (4)Stoga bi trebalo mobilizirati EGF kako bi se osigurao financijski doprinos u iznosu od 1 404 863 EUR za zahtjev koji je podnijela Španjolska.

               (5)Ova bi se Odluka trebala primjenjivati od dana njezina donošenja kako bi se što više skratilo vrijeme potrebno za mobilizaciju EGF-a,

               DONIJELI SU OVU ODLUKU:

               Članak 1.

               U okviru općeg proračuna Unije za financijsku godinu 2021. mobilizira se Europski fond za prilagodbu globalizaciji za radnike koji su proglašeni viškom da bi se osigurao iznos od 1 404 863 EUR u obliku odobrenih sredstava za preuzimanje obveza i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja ove Odluke]
                  49*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 153, 3.5.2021., str. 48.

                     (2)

                        Delegirana uredba Komisije (EU) 2019/1755 оd 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS). SL L 270, 24.10.2019., str. 1.–56.

                     (3)

                        SL L 393, 30.12.2006., str. 1.

                     (4)

                        U skladu s člankom 7. stavkom 5. Uredbe (EU) 2021/691.

                     (5)

                        Rok od 12 tjedana obustavljen je od 30. travnja 2021. do 3. svibnja 2021. u skladu s člankom 8. stavkom 2. Uredbe (EU) 2021/691.

                     (6)

                        Confemetal je Španjolska krovna organizacija poduzeća koja posluju metalom, koja predstavlja oko 220 000 poduzeća i više od jednog i pol milijuna radnika.

                     (7)

                        Anfac je udruženje španjolskih proizvođača automobila.

                     (8)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (9)

                        Confemetal. Bilten Metal en cifras (Metal u brojkama)
                  br. 199.
                  , srpanj 2021.

                     (10)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (11)

                  https://cincodias.elpais.com/cincodias/2021/07/22/companias/1626961844_041144.html

                     (12)

                  https://www.consultancy.eu/news/6273/global-chip-shortage-costs-automotive-sector-90-billion

                     (13)

                        Ibid

                     (14)

                        Ford, Mercedes-Benz, Renault, Seat, Stellantis Group i Volkswagen

                     (15)

                  https://www.silicon.es/la-falta-de-chips-paraliza-la-industria-automovilistica-espanola-2440494

                     (16)

                  https://inaem.aragon.es/sites/default/files/recursos/detecta_ettes_21.pdf

                     (17)

                  https://inaem.aragon.es/cursos-formacion

                     (18)

                  https://inaem.aragon.es/buscador-de-cursos-cta

                     (19)

                  https://caaragon.com/

                     (20)

                  http://www.aragon.es/iaest
                   (Zabilježena nezaposlenost, lipanj 2021.)

                     (21)

                  https://www.facebook.com/GobAragon/posts/6537004519658572

                     (22)

                  https://datosmacro.expansion.com/paro-epa/espana-comunidades-autonomas/aragon

                     (23)

                  https://ec.europa.eu/eurostat/statistics-explained/index.php?title=Unemployment_statistics

                     (24)

                  http://www.aragon.es/iaest
                   (Zabilježena nezaposlenost, lipanj 2021.)

                     (25)

                        ISCED razina 0–2

                     (26)

                        ISCED razina 3

                     (27)

                        ISCED razina 4

                     (28)

                        ISCED razina 5–8

                     (29)

                        Koboti ili kolaborativni roboti raznovrsne su platforme za automatizaciju koje se mogu upotrebljavati za širok raspon zadataka, od brušenja i poliranja do posluživanja stroja, ispitivanja krvi ili pakiranje hrane.

                     (30)

                        Baterije za hibridna električna vozila.

                     (31)

                        Akcijska skupina za automobilsku industriju (AIAG) neprofitna je organizacija u kojoj poduzeća u industrijama mobilnosti surađuju na smanjenju troškova i složenosti lanca opskrbe. Članovi AIAG-a su globalni proizvođači originalne opreme (OEM) kao što su GM, Boeing, Toyota, Tesla, Honda, Polaris, Volkswagen, Caterpillar, Nissan, Stellantis itd., te njihovi mnogi dobavljači dijelova, uključujući Adient, ZF, Aptive, Bosch, Tenneco, Continental, Magna, Lear, Dana, Freudenberg, među ostalima.

                     (32)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (33)

                        Procijenjeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupni iznos troškova bilo koje mjere koji su jednaki onima navedenima u zahtjevu koji je podnijela Španjolska.

                     (34)

                        Ukupni se iznosi ne podudaraju zbog zaokruživanja.

                     (35)

                        Trošak po sudioniku za ovu mjeru navodi se samo radi predodžbe jer će stvarni trošak po sudioniku ovisiti o pojedinačnoj situaciji svakog radnika i njegovoj prihvatljivosti za različite vrste poticaja.

                     (36)

                  http://www.ugt.es

                     (37)

                  https://www.ccoo.es

                     (38)

                  https://www.cepyme.es

                     (39)

                  https://www.ceoe.es

                     (40)

                        EGF/2008/004 ES Automobilska industrija Kastilje i Leóna i Aragona, COM(2009) 150; EGF/2010/016 ES Maloprodaja u Aragonu, COM(2010) 615. EGF/2011/017 ES Građevinarstvo u Aragonu, COM(2012) 290 i EGF/2014/003 ES Hrana i piće iz Aragonije, COM(2014) 456.

                     (41)

                        SL L 433, 22.12.2020., str. I/11.

                     (42)

                        SL L 433, 22.12.2020., str. I/29.

                     (43)

                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 SL L 193, 30.7.2018., str. 1.

                     (44)

                        SL L 153, 3.5.2021., str. 48.

                     (45)

                        SL L 433, 22.12.2020., str. I/29.

                     (46)

                        Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433, 22.12.2020., str. I/11.).

                     (47)

                        Uredba (EZ) br. 1893/2006 Europskog parlamenta i Vijeća od 20. prosinca 2006. o utvrđivanju statističke klasifikacije ekonomskih djelatnosti NACE Revision 2 te izmjeni Uredbe Vijeća (EEZ) br. 3037/90 kao i određenih uredbi EZ-a o posebnim statističkim područjima (SL L 393, 30.12.2006., str. 1.).

                     (48)

                        Delegirana uredba Komisije (EU) 2019/1755 оd 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS). SL L 270, 24.10.2019., str. 1.–56.

                     (49)
                  *
                        Datum unosi Parlament prije objave u SL-u.


               EUROPSKA KOMISIJA
            Bruxelles, 28.10.2021.
            COM(2021) 686 final
            2021/0358(NLE)

            Prijedlog
            ODLUKE VIJEĆA
            o stajalištu koje u ime Europske unije treba zauzeti u Odboru veleposlanika AKP-a i EU-a u pogledu izmjene Odluke br. 3/2019 Odbora veleposlanika AKP-a i EU-a od 17. prosinca 2019. o donošenju prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a

               OBRAZLOŽENJE

               1. Predmet prijedloga

               Ova Odluka Komisije sadržava prijedlog odluke Vijeća o stajalištu koje Unija treba zauzeti u Odboru veleposlanika AKP-a i EU-a o izmjeni Odluke br. 3/2019 o prijelaznim mjerama u skladu s člankom 95. stavkom 4. Sporazuma o partnerstvu između EU-a i Skupine afričkih, karipskih i pacifičkih država (AKP)
                  1
               , potpisanog u Cotonouu 23. lipnja 2000. („Sporazum o partnerstvu iz Cotonoua” ili „Sporazum”) („odluka o prijelaznim mjerama”)
                  2
               . Potonji je prvi put izmijenjen Odlukom br. 2/2020 Odbora veleposlanika od 4. prosinca 2020.
                  3
                o produljenju primjene Sporazuma o partnerstvu iz Cotonoua do 30. studenoga 2021. Komisija predlaže dodatno produljenje primjene svih odredbi Sporazuma o partnerstvu iz Cotonoua do 30. lipnja 2022. ili do stupanja na snagu, odnosno privremene primjene novog sporazuma o partnerstvu između Unije i država AKP-a, koji god je datum raniji.

               2.Kontekst prijedloga

               2.1.Sporazum o partnerstvu iz Cotonoua

               Od 2000. Sporazum o partnerstvu iz Cotonoua okvir je za odnose EU-a sa 79 zemalja AKP-a. Sklopljen je na 20 godina: od 1. ožujka 2000. do 29. veljače 2020. Revidiran je 2005. i 2010.

               Na temelju Odluke br. 3/2019 Odbora veleposlanika AKP-a i EU-a 17. prosinca 2019. produljena je primjena odredbi Sporazuma o partnerstvu iz Cotonoua do 31. prosinca 2020. ili do stupanja na snagu novog sporazuma o partnerstvu između Unije i država AKP-a, koji god je datum raniji. Potonji je prvi put izmijenjen Odlukom br. 2/2020 Odbora veleposlanika AKP-a i EU-a od 4. prosinca 2020.
                  4
                o produljenju primjene Sporazuma o partnerstvu iz Cotonoua do 30. studenoga 2021.

               Pregovori o novom sporazumu o partnerstvu između AKP-a i EU-a pokrenuti su u rujnu 2018. Glavni su pregovarači 15. travnja 2021. parafirali tekst novog Sporazuma o partnerstvu između Unije i članica Organizacije afričkih, karipskih i pacifičkih država (OAKPD). Komisija je naknadno dostavila svoj prijedlog Vijeću na potpis. Međutim, pregovori su ponovno otvoreni i trenutačno se odvijaju u vezi pravne prirode sporazuma. Jasno je da ti pregovori neće dovesti do novog sporazuma koji bi se mogao početi primjenjivati prije postojećeg datuma isteka primjene Sporazuma o partnerstvu iz Cotonoua 30. studenoga 2021. Situacija bi dovela do zastoja u odnosima AKP-a i EU-a koji se ne smije dogoditi.

               2.2.Vijeće ministara AKP-a i EU-a

                  Vijeće ministara AKP-a i EU-a tijelo je na ministarskoj razini osnovano Sporazumom (članak 15. Sporazuma). Sastoji se od članova Vijeća Europske unije i članova Europske komisije s jedne strane te člana vlade svake države AKP-a s druge strane. Među zadaćama je Vijeća ministara donošenje odluka potrebnih za provedbu i izvršavanje Sporazuma. Vijeće ministara donosi odluke zajedničkom suglasnošću stranaka. Da bi odluke bile valjane, moraju biti prisutni i. polovina članova Vijeća Europske unije (tj. 14 ministara iz država članica EU-a), ii. jedan član Komisije i iii. dvije trećine članova koji predstavljaju vlade država AKP-a (tj. članovi vlada 55 različitih država AKP-a).

               2.3.Prijelazne mjere

               Članak 95. stavak 4. drugi podstavak Sporazuma glasi: „Vijeće ministara usvaja bilo koje prijelazne mjere koje su potrebne dok novi Sporazum ne stupi na snagu.” U skladu s člankom 95. stavkom 4. drugim podstavkom Sporazuma prijelazne mjere mogu se provesti kako bi se produljila primjena cijelog ili dijelova Sporazuma do početka primjene novog sporazuma (privremena primjena ili stupanje na snagu). Kako bi se zadržao pravni, politički i institucijski kontinuitet s AKP-om, ako se novi sporazum ne počne primjenjivati prije isteka postojećeg pravnog okvira, potrebno je produljiti donesene prijelazne mjere kako bi se produljila primjena važećeg sporazuma.

               2.4.Izmjena prijelaznih mjera u Odboru veleposlanika AKP-a i EU-a

                  U skladu s člankom 95. stavkom 4. Sporazuma odluku o prijelaznim mjerama donosi Vijeće ministara AKP-a i EU-a. U skladu s člankom 15. stavkom 4. Sporazuma Vijeće ministara može prenijeti svoje ovlasti na Odbor veleposlanika. U tu je svrhu Vijeće ministara 23. svibnja 2019. delegiralo ovlast za donošenje odluke o prijelaznim mjerama Odboru veleposlanika
                     5
                  . Na temelju članka 16. stavka 2. Sporazuma Odbor veleposlanika može donositi ili izmijeniti odluke obvezujuće za stranke u okviru mandata koji mu je dodijelilo Vijeće ministara.

                  U skladu s člankom 1. Poslovnika Odbora veleposlanika
                     6
                   Odbor se sastaje redovito, posebice kako bi pripremio sjednice Vijeća ministara, te prema potrebi na zahtjev jedne od stranaka. Uz tu fleksibilnost Odbor veleposlanika može osigurati da se izmjena odluke o prijelaznim mjerama donese pravodobno, najkasnije do sredine studenoga 2021.

                  Stoga će Odbor veleposlanika AKP-a i EU-a na jednom od svojih sastanaka donijeti izmjenu odluke o prijelaznim mjerama („predviđeni akt”). Svrha je predviđenog akta dodatno produljiti razdoblje primjene Sporazuma o partnerstvu iz Cotonoua u cjelini do 30. lipnja 2022. ili do stupanja na snagu ili privremene primjene novog sporazuma o partnerstvu između Unije i država AKP-a, koji god je datum raniji.

               3.Stajalište koje treba zauzeti u ime Unije

                  Komisija predlaže da se postojeća odluka o prijelaznoj mjeri u okviru Sporazuma izmijeni kako bi se primjena Sporazuma o partnerstvu iz Cotonoua produljila do 30. lipnja 2022., osim ako novi sporazum stupi na snagu ili se počne privremeno

                  S obzirom na navedeno, predloženo stajalište Unije treba donijeti na sjednici Odbora veleposlanika AKP-a i EU-a.

               4.Pravna osnova

               4.4.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  7
               .

               4.1.2.Primjena na ovaj predmet

               U skladu s člankom 95. stavkom 4. drugim podstavkom Sporazuma o partnerstvu između AKP-a i EU-a, potpisanog u Cotonouu 23. lipnja 2000., prijelazne mjere mogu se provesti kako bi se produljila primjena cijelog ili dijelova Sporazuma do početka primjene novog sporazuma (privremena primjena ili stupanje na snagu nakon ratifikacije svih stranaka). Točnije, „Vijeće ministara usvaja bilo koje prijelazne mjere koje su potrebne dok novi Sporazum ne stupi na snagu.”

               Stoga je jasno da je akt koji Odbor veleposlanika AKP-a i EU-a treba donijeti akt koji proizvodi pravne učinke. Prema međunarodnom pravu predviđena odluka Odbora veleposlanika bit će obvezujuća u skladu s člancima 15. i 16. Sporazuma.

               Odbor veleposlanika tijelo je osnovano na temelju članka 16. Sporazuma o partnerstvu iz Cotonoua.

               Europska unija je, uz svoje države članice, ugovorna stranka Sporazuma o partnerstvu iz Cotonoua i stoga će biti obvezana predviđenom odlukom Odbora veleposlanika.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na funkcioniranje Sporazuma o partnerstvu iz Cotonoua u cjelini, osobito na produljenje njegove primjene nakon predviđenog datuma isteka. Materijalna pravna osnova odluke Vijeća mora se stoga utvrditi s obzirom na Sporazum o partnerstvu iz Cotonoua u cjelini
                  8
               .

               Sporazum je sklopljen kao sporazum o pridruživanju te se stoga temelji na članku 310. Ugovora o osnivanju Europske zajednice, koji je jednak članku 217. UFEU-a. Stoga je materijalna pravna osnova predložene odluke članak 217. UFEU-a.

               4.3. Zaključak

               Glavni cilj i sadržaj predviđenog akta odnose se na funkcioniranje Sporazuma o partnerstvu iz Cotonoua u cjelini, osobito na produljenje njegove primjene nakon predviđenog datuma isteka. Materijalna pravna osnova odluke Vijeća mora se stoga utvrditi s obzirom na Sporazum o partnerstvu iz Cotonoua u cjelini
                  9
               .

               Sporazum je sklopljen kao sporazum o pridruživanju te se stoga temelji na članku 310. Ugovora o osnivanju Europske zajednice, koji je jednak članku 217. UFEU-a. Stoga je materijalna pravna osnova predložene odluke članak 217. UFEU-a.

               2021/0358 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Odboru veleposlanika AKP-a i EU-a u pogledu izmjene Odluke br. 3/2019 Odbora veleposlanika AKP-a i EU-a od 17. prosinca 2019. o donošenju prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum o partnerstvu između članica Skupine afričkih, karipskih i pacifičkih država („AKP”) s jedne strane i Europske zajednice i njezinih država članica s druge strane („Sporazum o partnerstvu između AKP-a i EU-a”)
                  10
                potpisan je u Cotonouu 23. lipnja 2000. Sporazum o partnerstvu između AKP-a i EU-a stupio je na snagu 1. travnja 2003. te se primjenjuje do 30. studenoga 2021. u skladu s Odlukom br. 3/2019 Odbora veleposlanika AKP-a i EU-a od 17. prosinca 2019. o donošenju prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a („odluka o prijelaznim mjerama”)
                  11
               , kako je izmijenjena Odlukom br. 2/2020 Odbora veleposlanika AKP-a i EU-a od 4. prosinca 2020. o izmjeni Odluke br. 3/2019 Odbora veleposlanika AKP-EU o donošenju prijelaznih mjera u skladu s člankom 95. stavkom 4. Sporazuma o partnerstvu AKP-a i EU-a.

               (2)Na temelju članka 95. stavka 4. prvog podstavka Sporazuma o partnerstvu između AKP-a i EU-a pregovori o novom sporazumu o partnerstvu između AKP-a i EU-a započeli su u rujnu 2018. Novi sporazum neće se moći početi primjenjivati do datuma isteka postojećeg Sporazuma o partnerstvu između AKP-a i EU-a. Stoga je potrebno izmijeniti Odluku br. 3/2019 o prijelaznim mjerama kako bi se dodatno produljila primjena odredbi važećeg Sporazuma o partnerstvu između AKP-a i EU-a.

               (3)Člankom 95. stavkom 4. drugim podstavkom Sporazuma o partnerstvu između AKP-a i EU-a predviđeno je da Vijeće ministara donosi prijelazne mjere koje su potrebne dok novi sporazum ne stupi na snagu.

               (4)U skladu s člankom 15. stavkom 4. Sporazuma Vijeće ministara AKP-a i EU-a delegiralo je 23. svibnja 2019. ovlasti za donošenje prijelaznih mjera Odboru veleposlanika AKP-a i EU-a. Odbor veleposlanika AKP-a i EU-a održat će redoviti sastanak na kojem će donijeti odluku o izmjeni prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a.

               (5)Budući da je predviđeni akt obvezujući za Uniju, primjereno je utvrditi stajalište koje u ime Unije treba zauzeti u okviru Odbora veleposlanika AKP-a i EU-a.

               (6)Odredbe Sporazuma o partnerstvu između AKP-a i EU-a nastavit će se primjenjivati s ciljem održavanja kontinuiteta u odnosima između Unije i njezinih država članica, s jedne strane, i država AKP-a, s druge strane. U skladu s time, izmijenjene prijelazne mjere nisu namijenjene za unošenje izmjena u Sporazum o partnerstvu između AKP-a i EU-a, kako je predviđeno u njegovu članku 95. stavku 3.,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u okviru Odbora veleposlanika AKP-a i EU-a u skladu s člankom 95. stavkom 4. Sporazuma o partnerstvu između AKP-a i EU-a jest da treba izmijeniti Odluku br. 3/2019 prijelaznim mjerama kako bi se produljila primjena svih odredbi Sporazuma o partnerstvu između AKP-a i EU-a do 30. lipnja 2022. ili do stupanja na snagu ili privremene primjene novog sporazuma o partnerstvu između Unije i država AKP-a, koji god je datum raniji.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća od 19. prosinca 2002. o sklapanju Sporazuma o partnerstvu između Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisanog u Cotonouu 23. lipnja 2000. (SL L 65, 8.3.2003., str. 27.).

                     (2)

                        Odluka br. 3/2019 Odbora veleposlanika AKP-a i EU-a od 17. prosinca 2019. o donošenju prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a [2020/2].

                     (3)

                        Odluka br. 2/2020 Odbora veleposlanika AKP-EU od 4. prosinca 2020. o izmjeni Odluke br. 3/2019 Odbora veleposlanika AKP-EU o donošenju prijelaznih mjera na temelju članka 95. stavka 4. Sporazuma o partnerstvu AKP-EU.

                     (4)

                        Odluka br. 2/2020 Odbora veleposlanika AKP-EU od 4. prosinca 2020. o izmjeni Odluke br. 3/2019 Odbora veleposlanika AKP-EU o donošenju prijelaznih mjera na temelju članka 95. stavka 4. Sporazuma o partnerstvu AKP-EU.

                     (5)

                        Odluka br. 1/2019 Vijeća ministara AKP-EU od 23. svibnja 2019. o delegiranju Odboru veleposlanika AKP-EU ovlasti za odluku o donošenju prijelaznih mjera na temelju članka 95. stavka 4. Sporazuma o partnerstvu AKP-EU [2019/920] (SL L 146, 5.6.2019., str. 114.).

                     (6)

                        Odluka br. 3/2005 Vijeća ministara AKP-a i EU-a od 8. ožujka 2005. o donošenju Poslovnika Odbora veleposlanika AKP-a i EU-a (SL L 95, 14.4.2005., str. 51.).

                     (7)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (8)

                        Vidjeti posebice presudu u predmetu C-244/17 Komisija protiv Vijeća („Kazahstan”) [ECLI:EU:C:2018:662], str. 40. i navedenu sudsku praksu.

                     (9)

                        Vidjeti posebice presudu u predmetu C-244/17 Komisija protiv Vijeća („Kazahstan”) [ECLI:EU:C:2018:662], str. 40. i navedenu sudsku praksu.

                     (10)

                        Sporazum (SL L 317, 15.12.2000., str. 3.) kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ouagadougouu 22. lipnja 2010. (SL L 287, 4.11.2010., str. 3.).

                     (11)

                        Odluka br. 3/2019 Odbora veleposlanika AKP-a i EU-a od 17. prosinca 2019. o donošenju prijelaznih mjera u skladu s člankom 95. stavkom 4. Sporazuma o partnerstvu između AKP-a i EU-a [2020/2].